《同董愚溪探梅邓尉夜宿万峰禅院》
清代·浦镗

舣舟虎山桥，探梅入邓尉。绿畴如掌平，相携踏寒翠。

野水略彴横，古柏罗阴隘。龙斗与虬翔，险怪非人意。

平台何岧岧，烟煴迷花气。如入众香国，令我心禅醉。

迤逦复前行，林萝转蔽翳。长风振乔柯，泠泠净襟袂。

殿角露山腰，即之路转昧。僧雏出翠微，引入山中寺。

晚饭饱嘉蔬，轩窗豁远眦。旷望极高深，郁泱荡胸次。

嗒焉我丧我，尘心了无自。禅榻茶话清，松月照无寐。

作者简介：浦镗，字金堂，一字声之，号秋稼，嘉善人。诸生。有《清建阁集》。